টস হেরে দিন শুরু করে যেন ক্ষেপে গিয়েছিলেন ব্রেন্ডন ম্যাককুলাম! তাই ব্যাটিংয়ে নেমেই লঙ্কান বোলারদের কচুকাঁটা করেন কিউই দলপতি। ৪৯ বলে ১০ চার আর এক ছয়ে ব্যক্তিগত ৬৫ রান করে রঙ্গনা হেরাথের শিকার হন ম্যাককুলাম ভাইদের বড়জন। অবশ্য ততোক্ষণে এই বিশ্বকাপের দুই প্রথমের সাথে নিজের নাম জড়িয়ে ফেলেন ব্লাক ক্যাপস ব্যাটসম্যান। ২০১৫ বিশ্বকাপের প্রথম অর্ধশতক, আর প্রথম আউট। ততোক্ষণে অবশ্য ১৫.৫ ওভারে উদ্বোধনী জুটিতেই স্কোরবোর্ডে ১১১ রান তুলে ফেলে নিউজিল্যান্ড। পরে ইনিংসের মাঝপথে এই ধামাকা কিছুটা ধীর হয়ে পড়ে। তবে নিউজিল্যান্ডের ইনিংসের শেষে কোরি অ্যান্ডারসনের ব্যাটিং তাণ্ডবে আবারো প্রাণ পায় স্বাগতিকদের ইনিংস, বড় সংগ্রহই গড়ে স্বাগতিকরা। নির্ধারিত ৫০ ওভারে ছয় উইকেট হারিয়ে ৩৩১ রান করে তারা। দলের পক্ষে সর্বোচ্চ ৭৫ রান করেন অ্যান্ডারসন। ৪৬ বলে আট চার ও দুই ছয়ে ইনিংস সাজান তিনি। ৪৯ রান করেছেন মার্টিন গাপটিল। এছাড়া কেন উইলিয়ামসন ৫৭, গ্রান্ড এলিয়ট ২৯ ও লুক রঞ্চি ২৯ রান করেন। শ্রীলঙ্কার পক্ষে দুটি করে উইকেট পেয়েছেন সুরঙ্গা লাকমল ও জীবন মেন্ডিস। উইকেট শূন্য থাকেন লাসিথ মালিঙ্গা।